મહાન સંતોના આશીર્વાદ નૈતિકતાની સંજીવની બની જાય છે. અનેક લોકોના જીવનમાં મૃતઃપ્રાય બની ગયેલી નૈતિકતા મહાપુરુષોના આશીર્વાદથી, એમના સત્સંગથી પુનઃ જીવંત બન્યાના અગણિત દાખલાઓ સમાજમાં આજેય માઈલસ્ટોનની જેમ આપણી વચ્ચે છે, પરંતુ આપણે તેમની ભાગ્યે જ નોંધ લેતા હોઈએ છીએ. પૂજ્ય પ્રમુખસ્વામી મહારાજની છત્રછાયામાં એવી કાયાપલટ પામેલા લાખો લોકોમાંથી એક છે - દક્ષિણ ગુજરાતના નાની વહિયાળ ગામના રસિકભાઈ લલ્લુભાઈ મોહિલા. આદિવાસી વારલી કોમમાં આજે પ્રતિષ્ઠિત બનેલા રસિકભાઈ કહે છે : '16 વર્ષ પહેલાં હું દારૂ-માંસમાં ચકચૂર રહેતો. ગાંઠનું વેચીનેય મારે દારૂ પીવા જોઈએ, પરંતુ 1999માં મહેસાણા એક મજૂરીના કામે ગયો હતો અને ત્યાં સ્વામિનારાયણ મંદિરે સંતોનાં દર્શન કર્યાં, તેમણે મને કંઠી પહેરાવી, ત્યારથી સ્વામિનારાયણના સત્સંગમાં આવ્યો. પ્રમુખસ્વામી મહારાજનાં દર્શન-આશીર્વાદનો લાભ લીધો અને દારૂ-માંસ બધું એકસાથે છોડી દીધું.'